
Ministru kabineta rīkojums Nr. 457
Rīgā 2025. gada 5. augustā (prot. Nr. 30 1. §)
Par ārkārtējās situācijas izsludināšanu
· 1. Lai novērstu katastrofas draudus, kas saistīta ar 2025. gada lietavu un plūdu izraisītajām sekām, kā arī izvērtējot lauksaimniecības nozarei radītos zaudējumus, pamatojoties uz Eiropas Parlamenta un Padomes 2021. gada 2. decembra Regulas (ES) 2021/2116 par kopējās lauksaimniecības politikas finansēšanu, pārvaldību un uzraudzību un ar ko atceļ Regulu (ES) Nr. 1306/2013, 3. panta 1. punkta "a" apakšpunktu un 2. punktu, Civilās aizsardzības un katastrofas pārvaldīšanas likuma 4. panta pirmās daļas 1. punkta "b", "c" un "d" apakšpunktu un otrās daļas 3. punktu, likuma "Par ārkārtējo situāciju un izņēmuma stāvokli" 4. panta otro daļu, 5. panta pirmo daļu un 6. panta pirmās daļas 2. punktu, izsludināt ārkārtējo situāciju lauksaimniecībā visā valsts teritorijā no šā rīkojuma spēkā stāšanās dienas līdz 2025. gada 4. novembrim.
· 2. Noteikt Zemkopības ministriju par atbildīgo institūciju darbību koordinācijai ārkārtējās situācijas laikā.
· 3. Zemkopības ministrijai:
· 3.1. līdz 2025. gada 1. oktobrim apzināt ārkārtējās situācijas teritorijā cietušās personas (lauksaimniekus) un nodarītos zaudējumus atbilstoši Lauku atbalsta dienestā 2025. gada ģeotelpiskajā iesniegumā deklarētajām platībām;
· 3.2. sagatavot un līdz 2025. gada 20. oktobrim iesniegt Ministru kabinetā informatīvo ziņojumu par 2025. gada nelabvēlīgo meteoroloģisko apstākļu radītajiem zaudējumiem lauksaimniecības nozarē.
· 4. Valsts kancelejai saskaņā ar likuma "Par ārkārtējo situāciju un izņēmuma stāvokli" 9. panta trešo daļu paziņot Saeimas Prezidijam par Ministru kabineta pieņemto lēmumu un atbilstoši minētā panta ceturtajai daļai informēt sabiedriskos elektroniskos plašsaziņas līdzekļus par pieņemto lēmumu.

	Ministru prezidentes pienākumu izpildītājs ‒ iekšlietu ministrs
	(paraksts*)
	R. Kozlovskis

	Zemkopības ministrs
	(paraksts**)
	A. Krauze


* Dokuments ir parakstīts ar drošu elektronisko parakstu
** Dokuments ir parakstīts ar TAP portāla elektroniskās parakstīšanas rīku

